आंगन पार करके बरामदा था। उससे सटा हुआ उसका कमरा था। वो एक चारपाई पर लेटा था-मरियल- सा। पेट धँसा हुआ था। कई दिनों से भूखा था शायद। मुझे बारामदे में ही कुरसी दे दी गई। उसकी माँ ने बताया था छूत की बीमारी थी इसीलिये कोई उसके कमरे में नहीं जाता। मैंने उनलोगों को बताया था कि ये छूने या साथ रहने से फैलनेवाली बीमारी नहीं है। मैं भीतर उसके कमरे में जाकर उसकी खाट पर बैठ गया। उससे बात की। उसे समझाया। उससे दवा की जानकारी चाही। उसने बताया वो अस्पताल गया ही नहीं। जब मरने ही वाला था तो दवा लेकर क्या करता। मैंने उसके माँ-पिताजी को समझाया कि एच.आइ.वी पोजिटिव होने का ये मतलब नहीं कि रोगी को एड्स हो गया। ये दवा से ठीक हो जायेगा अथवा नियंत्रण में रहेगा। ये सुखपूर्वक अपना जीवन जी सकता है। आज मैं इसे अस्पताल लेकर जाऊंगा। दवा दिलवा दूँगा। वक्त पर नियमित दवा लेता रहेगा। और हां, अपने पड़ोसियों से बता देंगे कि वो रिपोर्ट गलत थी। अब सही बीमारी की दवा चल रही है। इससे ये फायदा होगा कि पड़ोसियों की अनावश्यक तांक-झांक से मुक्ति मिल जायेगी। और हाँ, बहू की भी जाँच करवा लें। शायद उसे भी दवा लेनी पड़े।